TSR มั่นใจยอดขายปีนี้ทะลุ 1.5 พันลบ.หลังเปิดสาขาระยองรุกภาคตะวันออก
TSR มั่นใจยอดขายปีนี้ทะลุ 1.5 พันลบ.หลังเปิดสาขาระยองรุกภาคตะวันออก
14 ต.ค. 2558

นายวิรัช วงศ์นิรันดร์ กรรมการผู้จัดการ บริษัท เธียรสุรัตน์ จำกัด (มหาชน) หรือ TSR เปิดเผยว่า บริษัทมั่นใจยอดขายปีนี้ทะลุ 1.5 พันล้านบาท หลังเน้นกลยุทธ์การตลาดต่างจังหวัดทั่วประเทศผ่านทุกช่องทางขาย โดยล่าสุดเปิดสำนักงานสาขาระยอง และมีแผนขยายสำนักงานสาขาในต่างจังหวัดให้ได้ครบ 16 สาขาทั่วประเทศภายในปีนี้
สำหรับปีนี้บริษัทเน้นการขยายสาขาเพื่อรองรับความต้องการและขยายฐานลูกค้าเครื่องกรองน้ำ SAFE ในทุกภูมิภาค  โดยสำนักงานสาขาระยอง มีสินค้าเด่น คือ เครื่องกรองน้ำ SAFE รุ่น ROMA Alkaline Plus ที่กรองน้ำด้วยระบบ Reverse Osmosis ซึ่งมีแร่ธาตุเสริมที่เป็นประโยชน์ต่อร่างกาย สามารถใช้ได้กับน้ำที่ได้รับการบำบัดทุกสภาพโดยเฉพาะพื้นที่ที่มีน้ำกร่อย และน้ำประปาหมู่บ้านที่เป็นน้ำบาดาล ซึ่งได้รับความสนใจจากลูกค้าต่างจังหวัดเป็นจำนวนมาก และอีกรุ่น คือ เครื่องกรองน้ำ SAFE รุ่น UV Alkaline ที่มีพลังสะอาดกำจัดเชื้อโรคด้วยระบบ UV รองรับลูกค้าในภาคตะวันออก ขณะที่ปัจจุบันบริษัทผลิตสินค้าเพื่อตอบสนองความต้องการที่หลากหลายของตลาดรวม 11 รุ่น
ทั้งนี้ สำหรับช่องทางการจำหน่ายในปัจจุบัน แบ่งเป็น 2 ลักษณะ คือ ระบบขายตรงผ่านพนักงานขายของบริษัท (Single level-Direct Sale) ซึ่งมีมากกว่า 1,000 คนทั่วประเทศ และ Non-Direct Sale เช่น โมเดิร์นเทรดผ่านโฮมโปร 19 สาขา ห้างสรรพสินค้าท้องถิ่น และ เว็ปไซต์ของบริษัท www.safealkaline.com เป็นต้น รวมทั้งการสร้างโอกาสและช่องทางธุรกิจใหม่ โดยนำเสนอผลิตภัณฑ์สำหรับโครงการและความต้องการของลูกค้ากลุ่มองค์กรทั้งภาครัฐและเอกชน
 
 